|  |  |
| --- | --- |
| Numri i lëndës: | 2019:121919 |
| Datë: | 22.01.2024 |
| Numri i dokumentit: | 05223000 |

**P.nr.630/18**

**GJYKATA THEMELORE PRISHTINË - DEGA NË LIPJAN, Departamenti i Përgjithshëm - Divizioni Penal,** Gjyqtari i vetëm gjykues Selman Salihu, me pjesëmarrjen e bashkëpunëtorit profesional Adolin Aliaj, në çështjen penale kundër të pandehurve Xh. R. nga fshati G. e E., Komuna L., dhe A. B. nga fshati N., Komuna F., të akuzuar për shkak të veprës penale Deklarim i rrejshëm nën betim nga neni 391 par. 1 lidhur me nenin 31 të KPRK-së, sipas aktakuzës së Prokurorisë Themelore në Prishtinë - Departamenti i Përgjithshëm, PP.II.nr.6466/16 të datës 04.07.2018, jashtë seancës, me datë 19.01.2024, mori këtë:

**A K T V E N D I M**

**I. H U D H E T** aktakuza e Prokurorisë Themelore në Prishtinë me nr. PP.II.nr.6466/16 të datës 04.07.2018 dhe **PUSHOHET** procedura penale kundër të pandehurve:

**1.** **Xh. R.**, nga i ati S., i lindur më datë ..., në fshatin G. e E. Komuna L., me adresë të njëjtë të vendbanimit, i martuar, me numër personal ..., shqiptar, shtetas i Republikës së Kosovës, i akuzuar se në bashkëkryerje ka kryer veprën penale – Deklarim i rrejshëm nën betim nga neni 391 par. 1 lidhur me nenin 31 të KPRK-së, pasi që për të pandehurin ka arritur **parashkrimi absolut i ndjekjes penale.**

**2. A. B.**, nga i ati A., i lindur më datë ..., me vendbanim në fshatin N., Komuna F.,i martuar, me numër personal ..., shqiptar, shtetas i Republikës së Kosovës, i akuzuar se në bashkëkryerje ka kryer veprën penale – Deklarim i rrejshëm nën betim nga neni 391 par. 1 lidhur me nenin 31 të KPRK-së, **për shkak të vdekjes**.

**II.** Shpenzimet e procedurës penale bien në barrë të mjeteve buxhetore të kësaj gjykate.

**III.** I dëmtuari R. M., për realizimin e kërkesës pasurore juridike udhëzohet në kontest civil.

**A r s y e t i m**

Prokuroria Themelore në Prishtinë – Departamenti i Përgjithshëm, me aktakuzën PP.II.nr.6466/16 të datës 04.07.2018, ka akuzuar Xh. R. dhe A. B., se në bashkëkryerje kanë kryer veprën penale – Deklarim i rrejshëm nën betim nga neni 391 par. 1 lidhur me nenin 31 të KPRK-së, dhe ka propozuar që pas administrimit të provave në shqyrtim gjyqësor, të pandehurit të shpallen fajtor dhe të dënohen sipas ligjit.

Pas pranimit të aktakuzës në gjykatë dhe caktimit të lëndës tek gjyqtari i çështjes, gjyqtari i çështjes duke vendosur në lidhjen me kërkesën për urdhër ndëshkimor, ka pranuar të njëjtën dhe ka lëshuar urdhër ndëshkimor ndaj të pandehurve të lartcekur, me që rast të njejtit e kanë kundërshtuar urdhërin ndëshkimor, dhe kanë kërkuar që të vazhdohet me shqyrtim gjyqësor për arsye se aktakuza e prokurorisë është e pabazuar.

Duke vepruar në këtë çështje, Gjykata nuk ka arritur të sigurojë të pandehurit për seancë, përkundrejt disa tentimeve të bëra, dhe me rastin e rishikimit të shkresave të lëndës dhe jashtë seancës u konstatua se ka arritur afati i parashkrimit absolut të ndjekjes penale me datë 07.06.2022.

Kjo për arsye se, për veprën penale Deklarimi i rremë nën betim nga neni 391 par. 1 të KPRK-së, parashihet dënimi me gjobë dhe me burgim deri në tre (3) vjet.

Sipas nenit 106 par.1 pika 1.5 të KPRK-së, ndjekja penale nuk mund të ndërmerret nëse kanë kaluar tre (3) vjet nga kryerja e veprës penale të dënueshme me më shumë se një (1) vit burgim. Ndërsa, sipas nenit 107 par.8 të KPRK-së, përcakton se ndjekja penale ndalohet në çdo rast kur të ketë kaluar dyfishi i kohës së afatit të parashkrimit. Në rastin konkret, vepra penale e pretenduar është kryer me datë 07.06.2016, dhe nga koha e kryerjes së veprës penale kanë kaluar më shumë se gjashtë (6) vite, andaj gjykata konstaton se në këtë çështje penale parashkrimi absolut i ndjekjes penale ka arritur me datë 07.06.2022.

Ndërsa sa i përket të pandehurit A. B., gjykata përmes familjarëve është njoftuar se i pandehuri tashmë ka vdekur, andaj gjykata sipas detyrës zyrtare ka kërkuar informata shtesë nga Kuvendi Komunal në F., duke i’u drejtuar me kërkesë me shkrim zyrës së ofiqarisë për të vërtetuar faktin e lartcekur.

Gjykata përmes kërkesës për verifikimin në regjistrin e të vdekurve, ka kërkuar nga Zyra e Gjendjes Civile pranë Komunës së F., që të bëj verifikimin në regjistrat e të vdekurve nga gjendja civile për të pandehurin A. B. me të dhënat personale të përshkruara si në kërkesën e lartcekur. Zyra e Gjendjes Civile në Komunën e F. përmes përgjigjes së marrë, e ka njoftuar gjykatën se i pandehuri ka vdekur me datë 24.05.2020, duke i bashkangjitur edhe çertifikatën e vdekjes me Nr. ser. ..., numri i referencës .., të datës 08.03.2023. Për këtë shkak kemi konstatuar se i njëjti ka vdekur çka konstatohet nga të dhënat e sipër cekura.

Vendimin për shpenzimet e procedurës penale, gjykata e mori konform nenit 453 par.1 të KPPRK-së.

Në bazë të nenit 462 par.1 dhe 3 të KPPK, pala e dëmtuar është udhëzuar në kontest civil për realizimin e kërkesës pasurore-juridike.

Duke e marrë parasysh faktin se ekzistojnë rrethana të cilat pengojnë ndjekjen penale, për shkak të parashkrimit sa i përket të pandehurit Xh. R., ndërsa sa i përket të pandehurit A. B., tashmë i ndjerë(nuk jeton), konform nenit 357 par.1 nën-par. 1.3 të KPPRK-së, dhe në pajtim me nenin 158 par. 1 dhe 2 të KPPK-së, gjykata vendosi si në dispozitiv të këtij aktvendimi.

**GJYKATA THEMELORE PRISHTINË**

**DEGA NË LIPJAN**

**P.nr.630/18 me datën 19.01.2024.**

**Gjyqtari i vetëm gjykues**

**Selman Salihu**

**KËSHILLË JURIDIKE:** Kundër këtij aktvendimi lejohet ankesa dhe mund të ushtrohet nga palët e autorizuara brenda tri (3) ditëve, nga dita e pranimit, përmes kësaj gjykate, duke ju drejtuar Gjykatës së Apelit në Prishtinë.